Waarom só lank met nuwe verkeerswet wag? | Netwerk24
Waarom só lank met nuwe verkeerswet wag?
Deur Heinrich Hetmann, Sunningdale 15 Mei 2019 00:00
JP Smith, burgemeesterskomiteelid vir veiligheid, reageer op briewe wat handel oor die wetteloosheid van minibustaxi’s deur te sê die statistieke bewys dat die Kaapstad-metro toegewyd optree teen hierdie soort wetteloosheid.
Hy verskaf egter geen statistiese inligting nie; hy noem slegs dat ses keer meer minibustaxi’s as vyf jaar gelede tans geskut word, sonder om te noem hoeveel taxi’s dit behels.
As dit vyf jaar gelede bitter min was, is ses keer meer steeds maar bitter min.
Smith noem ook die bestaande verkeerswetgewing bemoeilik doeltreffende wetstoepassing, maar nuwe wetgewing sal binnekort hierdie probleem hanteer.
Dit laat die vraag ontstaan waarom Smith en sy politieke kollegas in die provinsiale wetgewer nie al tien jaar gelede stappe gedoen het om die wet­gewing te verbeter nie.